Mapa d'ubicació de la futura estació
La Comissió territorial d'urbanisme de la Catalunya Central, reunida telemàticament i presidida pel secretari de l'Agenda Urbana i Territori, Agustí Serra, ha aprovat definitivament la modificació del planejament municipal de Gironella (Berguedà) que permetrà construir-hi la primera estació d'autobusos.
No obstant, encara caldrà que l'Ajuntament aporti un text refós que inclogui algunes prescripcions tècniques perquè el projecte pugui tirar endavant.
La infraestructura es construirà a la plaça de l'Estació, en l'antic emplaçament de l'estació de tren de la línia Manresa-Berga, a tocar de l'Avinguda de Catalunya, en ple eixample de Gironella.
Es tracta d'uns terrenys que ja estaven qualificats d'equipaments però sense ús.
Es troben molt propers a una zona dedicada a l'esport i el lleure al costat de la llar d'infants municipal.
La modificació del planejament municipal ajusta la delimitació dels espais lliures i dels terrenys d'equipaments per fer espai a la nova estació d'autobusos, de 1.500 m 2 de sòl, sense alterar la distribució de superfícies dedicades a cada ús.
També s'amplien els usos permesos en els terrenys qualificats d'equipaments per admetre els serveis de transport.
Finalment, el projecte garanteix l'existència d'una gran zona d'espais lliures contínua i compacta, delimitada per l'Avinguda Catalunya, el carrer Farguell, la llar d'infants i l'edifici del Bonpreu.
La Comissió d'urbanisme ha aprovat definitivament el projecte, valorant la centralitat de la ubicació de la nova estació, en una gran peça d'espais lliures i equipaments, i la millora que comportarà per a la mobilitat ciutadana.
Tot i això, demana a l'Ajuntament que presenti un tex refós incorporant algunes prescripcions de caràcter tècnic, com ara garantir la continuïtat de l'itinerari de vianants de l'Avinguda Catalunya.
Un cop l'Ajuntament presenti aquest text, la modificació del planejament entrarà en vigor.
La Comissió també ha aprovat definitivament el projecte de l'Ajuntament de Calaf (Anoia) per construir un tanatori.
El cementiri de Calaf té actualment dues parts, una antiga, del segle XIX, i una altra de més recent, ambdues amb bona connexió amb la carretera C-25.
El tanatori se situarà a tocar del cementiri nou i d'unes zones de conreu, en uns terrenys qualificats d'equipaments, a 600 metres del poble.
L'edifici tindrà forma rectangular amb una única planta i coberta a dues aigües, amb una superfície construïda de prop de 292 m 2, dues sales de vetlla i una sala ecumènica, entre d'altres serveis propis.
L'estructura vertical serà de maons ceràmics, un material molt arrelat al territori.
Imatge virtual del futur tanatori
El projecte vetlla per la integració paisatgística del nou edifici amb el cementiri existent, fent servir les mateixes tonalitats i l'arrebossat amb morter de calç del cementiri vell, i amb els camps de conreu.
D'altra banda, la Comissió ha emès un primer informe urbanístic, dins de la tramitació ambiental, sobre la modificació del planejament municipal de Cardona (Bages) per delimitar un nou sector industrial a la població.
Així, fruit d'un conveni signat entre l'Ajuntament de Cardona i l'Institut Català del Sòl (INCASÒL), es proposa delimitar el sector anomenat La Cort II, amb una superfície de 24,5 hectàrees, que donaria continuïtat al sector industrial La Cort, ja desenvolupat i pràcticament sense sòl lliure.
El nou sector se situaria a la banda nord de la carretera C-55, just davant de La Cort, en uns terrenys força planers.
Imatge aèria de la ubicació del nou polígon
L'objectiu és oferir un nou sector econòmic que permeti el desenvolupament de Cardona a partir de la consolidació del teixit industrial enclavat a la població i la creació de sòl perquè es puguin implantar noves activitats.
Històricament, l'economia de Cardona s'ha centrat en l'activitat minera.
No obstant, el tancament de la mina als anys 90 i, posteriorment, el tancament de la planta de producció de clor l'any 2018 han provocat la reducció de l'activitat econòmica i, consegüentment, de la població.
No obstant, el sector industrial de La Cort ha anat generant un nou teixit industrial de menor escala i molt més lligat al territori, que necessita nous sòls per a la seva ampliació, el que impulsaria la generació d'activitat econòmica al municipi.
La delimitació del sector La Cort II vol donar resposta a aquesta necessitat.
Així, la Comissió d'urbanisme ha emès un primer informe favorable a la proposta, valorant la seva ubicació, en terrenys planers en continuïtat amb el sòl industrial existent i amb bona connexió a la xarxa viària, i la seva contribució a l'impuls de l'activitat econòmica a Cardona.